Otvorena znanost u Hrvatskoj

PUBMET2024 ljetna škola za urednike znanstvenih i znanstveno-stručnih časopisa i 11. PUBMET2024 konferencija o znanstvenoj komunikaciji u kontekstu otvorene znanosti
2024-09-10 - 2024-09-13 | II Palaces, Trg Petra Zoranića 1, Zadar, 23000, Croatia (Local Name: Hrvatska)
Prva PUBMET2024 ljetna škola za urednike, 10.-12. rujna 2024.
Teme ljetne škole su:

Znanstvenoistraživačka čestitost, uključujući smjernice za jasan i transparentan opis postupaka otkrivanja i rješavanja slučajeva upitne ili štetne istraživačke prakse, kao što su krivotvorenje podataka i manipulacija (obrada) slika, neetična primjena alata generativne umjetne inteligencije, korištenje neslužbenih i potencijalno ilegalnih organizacija koje proizvode i prodaju lažne istraživačke radove (tzv. paper mills), te ostali primjeri neetičnog ponašanja u znanosti;
Višejezičnost u znanstvenom izdavaštvu i odgovorna upotreba računalno potpomognutog prevođenja;
Pravni aspekti i licenciranje, uključujući pravilnu upotrebu licencija, zadržavanje i prijenos autorskog prava.
Smjernice za poboljšanje indeksiranja i vidljivosti znanstvenih publikacija, pravilno korištenje metapodataka i trajnih identifikatora, te interoperabilnost podataka;

11. PUBMET2024 konferencija, 12.-13. rujna 2024.
Po završetuku ljetne škole, ovogodišnja PUBMET2024 konferencija istražit će srž otvorene znanstvene komunikacije, usredotočujući se na temu vrednovanja znanstvenoistraživačkog rada. Pozivamo sudionike da se uključe u raspravu o mogućim izazovima, uključujući otvorenost i transparentnost, nepristranost, otpornost, isplativost i učinkovitost tog procesa. Nadalje, želimo nastaviti raspravu o načinima poboljšanja recenzijskog postupka, postizanju veće raznolikosti recenzenata, pojašnjenju uloge recenzenta, njihovom obučavanju i tehnološkom napretku.
U doba brzog napretka znanstvenoistraživačkog rada naročito je važno osigurati etičnost u postupku njegovog vrednovanja. PUBMET2024 nastoji progovoriti o etičnosti tog procesa, naglašavajući važnost priznavanja različitih vrsta znanstvenih publikacija i zalažući se za odgovorno korištenje uobičajenih kvantitatvnih bibliometrijskih pokazatelja koji se koriste kao jedina “mjera” kvalitete i utjecaja. Potičemo vrednovanje znanstvenoistraživačkog rada na temelju njegovog sadržaja, podržavajući veću uključivost i učinkovitost.
Više informacija na PUBMET2024 web-stranici.

PUBMET2023
2023-09-13 - 2023-09-15 | Sveučilište u Zadru, Ul. Mihovila Pavlinovića 1, Zadar, 23000, Croatia (Local Name: Hrvatska)
Deseta međunarodna konferencija o znanstvenoj komunikaciji u kontekstu otvorene znanosti PUBMET2023 održat će se od 13. do 15. rujna 2023. godine na Sveučilištu u Zadru. Organizatori konferencije su Odjel za informacijske znanosti Sveučilišta u Zadru, Medicinski fakultet, Filozofski fakultet i Prehrambeno-tehnološki fakultet Sveučilišta u Zagrebu, Hrvatska udruga za znanstvenu komunikaciju – ZNAK, Institut Ruđer Bošković, i Medicinski fakultet Sveučilišta u Rijeci. Nakon devet uspješnih konferencija, ovogodišnja slavljenička konferencija osigurat će mjesto za dijalog i predstavljanje najboljih praksi stručnjaka u području znanstvene komunikacije, istraživača, informacijskih stručnjaka i knjižničara, urednika, izdavača, edukatora, kreatora politika, komunikologa i novinara u dinamičnom području otvorene znanosti.
Teme konferencije PUBMET2023 su:

vrli ‘novi’ svijet institucijskog izdavaštva – izdavaštvo u otvorenom pristupu dostupno autorima i institucijama
uloga knjižnica u okruženju otvorenog pristupa i otvorene znanosti
istraživačka učinkovitost, uspješnost i provedba u kontekstu reforme sustava vrednovanja u znanosti
odgovornost, etika i inkluzivnost u istraživanju i objavljivanju
uloga otvorene infrastrukture u omogućavanju otvorene znanosti
FAIR načela i digitalni objekti
umjetna inteligencija (AI) u znanstvenoj komunikaciji
obrazovanje, edukacija, podizanje svijesti i unaprjeđenje vještina i resursa za otvorenu znanost
ekološka osviještenost i održivost u znanstvenoj komunikaciji.

REGISTRACIJE SU OTVORENE!
Registrirati se možete na PUBMET2023 MREŽNOJ STRANICI ZA REGISTRACIJU.
PRIJAVE SAŽETAKA
Organizatori konferencije PUBMET2023 pozivaju Vas da pošaljete prošireni sažetak (na engleskom jeziku, maksimalno 600 riječi i ne više od 8 referenci) koji opisuje glavnu ideju Vašega rada, njegovu znanstvenu ili praktičnu relevantnost te znanstveni i/ili društveni utjecaj. Za pripremu sažetaka koristite predloške, a sažetke učitajte ovdje. Prilikom prijave sažetka, označite prijavljujete li kratko predavanje (do 10 minuta), postersko priopćenje ili radionicu (do 90 minuta). Nakon recenzije, autori zaprimljenih sažetaka će biti obaviješteni o ishodu recenzijskog postupka. Izlagači prihvaćenih sažetaka će se morati registrirati za sudjelovanje na konferenciju u Zadru, te dostaviti svoju kratku biografiju i fotografiju za web stranicu konferencije.
OBJAVLJIVANJE
Prihvaćeni sažeci bit će objavljeni u Knjizi sažetaka PUBMET2023, koja će biti indeksirana u Google Scholar, Semantic Scholar, ZENODO, OpenAIRE Catalogue, BASE, Open Science Index i drugim indeksnim bazama podataka.
Autori su također pozvani da prijave cjeloviti rad za objavu u posebnom izdanju časopisa Publications (ISSN 2304-6775), posvećenom PUBMET2023 konferenciji. Publications je međunarodni časopis u otvorenom pristupu, indeksiran u Scopus, Web of Science Core Collection, RePEc i mnogim drugim bazama podataka, te je rangiran u Q1 (Library and Information Sciences) prema CiteScore. Sve pristigle radove će vrednovati gostujući urednici i ako će ih smatrati prikladnima za razmatranje, proslijedit će ih recenzentima. Naknada (APC) za objavljivanje prihvaćenih članaka u posebnom broju PUBMET2023 neće se naplaćivati. Autori imaju mogućnost odobriti objavu komentara recenzenta i uredničke odluke objave zajedno sa završnom verzijom rada. Članci će se objaviti pod licencijom CC BY, a autorska prava zadržavaju autor(i).
Svi prihvaćeni sažeci, kao i prezentacije i snimke bit će objavljeni na mrežnoj stranici konferencije pod licencijom CC-BY 4.0.
VAŽNI DATUMI
Rok za predaju sažetaka: 15. svibanj 2023.
Obavijest o prihvaćanju sažetka: 15. lipanj 2023.
Rok za dostavu cjelovitih radova (za časopis Publications): 30. studeni 2023.
Rok za predaju prezentacija i/ili postera: 10. rujan 2023.
Za više informacija posjetite mrežnu stranicu PUBMET2023: http://pubmet.unizd.hr/ ili nas kontaktirajte na: pubmet@unizd.hr

CRIS2022: Linking research information across data spaces
2022-05-12 - 2022-05-14 | Hotel Dubrovnik Palace, Masarykov put 20, Dubrovnik, 20000, Croatia (Local Name: Hrvatska)
Petnaesta međunarodna konferencija posvećena je poboljšanju dostupnosti i pristupa istraživačkim informacijskim sustavima diljem Europe. Glavna tema ovogodišnje konferencije je „Povezivanje istraživačkih informacija među podatkovnim prostorima“ uz naglasak na sve raširenije implementiranje CRIS-a (engl. current research information system) kako bi se osigurali što učinkovitiji mehanizmi za razmjenu istraživačkih informacija i njihovu agregaciju.
Konferenciju organizira euroCRIS, međunarodna neprofitna profesionalna udruga CRIS stručnjaka, u suradnji s Ministarstvom znanosti i obrazovanja (MZO) i uz pomoć Sveučilišnog računskog centra Sveučilišta u Zagrebu (Srce). Konferencija je djelomično financirana iz projekta “Znanstveno i tehnološko predviđanje”, sufinanciranog sredstvima Europske unije, kojeg vodi MZO. Jedan od ciljeva ovog projekta je uspostava nacionalnog istraživačkog informacijskog sustava (CroRIS), za čiju je izgradnju zaduženo upravo Srce, a u kojoj također stručno sudjeluje i Institut Ruđer Bošković.
Istraživači, voditelji istraživačkih ustanova i ustanova za financiranje, knjižničari, IKT stručnjaci i kreatori politika pozvani su na sudjelovanje s vlastitim idejama, rješenjima i iskustvima vezanim uz glavnu temu ili generalno aktualnu ulogu CRIS-a, kao i s izvješćima o relevantnim razvojima na lokalnoj, nacionalnoj i/ili međunarodnoj razini.
Konferencija je primarno planirana kao događanje uživo, uz eventualni prijenos pojedinih prezentacija. Teme, program, prijave prezentacija i druge informacije potražite na stranici CRIS2022.

The Munin Conference on Scholarly Publishing
2021-11-16 - 2021-11-18 | Online
The Munin Conference godišnja je konferencija o znanstvenom izdavaštvu i komunikaciji fokusirana na otvoreni pristup, otvorene podatke i otvorenu znanost. Šesnaesta Munin konferencija održat će se online od 16. do 18. studenog 2021., a program pronađite na službenoj stranici konferencije.
Poslušajte s nama primjere iz prakse i iskustva kolega iz struke o znanstvenom izdavaštvu u otvorenom pristupu, prijaviti se možete putem obrasca na poveznici.
